PÁLYÁZATI FELHÍVÁS
Dunavecse Város Önkormányzata (a továbbiakban eladó) Képviselő-testületének 17/2015. (I. 28.) számú határozata, valamint az önkormányzat vagyonáról és a vagyongazdálkodás szabályairól szóló 10/2014. (V. 05.) önkormányzati rendelete értelmében nyilvános egyfordulós pályázatot hirdet a tulajdonában lévő alábbi ingatlan értékesítésére: 

· Dunavecsei 1592/43. hrsz-ú, 1372 m2 területű kivett beépítetlen terület művelési ágú, természetben a 6087 Dunavecse, Deák Ferenc utca 14. szám alatt található, közművesítetlennek minősülő ingatlan. Az ingatlan gondozott művelt kert, fúrott kúttal. Az ingatlan Dunavecse Város Képviselő-testületének a helyi építési szabályokról szóló 29/2004. (X. 27.) önkormányzati rendelete szerint falusias lakóterület Lf-2 jelű előkertes övezetébe tartozik. 
· legalacsonyabb ajánlható vételár: 1.500.000 Ft. azaz egymillió-ötszázezer forint.
A pályázat nyertese a legmagasabb vételárat kínáló pályázó. Az ajánlatok értékelésénél azonos feltételek vállalása esetén a pályázók között – az árverési szabályok megfelelő alkalmazásával – árversenyt kell tartani.
Az ellenértéket egyösszegben, a szerződés aláírását követő 60 napon belül kell megfizetni.
A vételi ajánlatot írásban, zárt borítékban, „Deák Ferenc utca 14. telek” megjelöléssel, 2015. március 19. napján 12.00 óráig lehet benyújtani a Dunavecse Polgármesteri Hivatal Titkárságán. (6087 Dunavecse, Fő u. 43.) 

Az ajánlatnak tartalmaznia kell: 

a) a pályázó árajánlatát, ellenszolgáltatásra vonatkozó ajánlatát, értékesítés esetén a fizetési ütemezést,

b) a pályázó nyilatkozatát a pályázati kiírásban foglalt feltételek elfogadására vonatkozóan,

c) a pályázó ajánlati kötöttség vállalására vonatkozó nyilatkozatát,

d) amennyiben a pályázati kiírás előírja, az óvadék, valamint a pályázati kiírás, dokumentáció ellenértéke befizetését igazoló dokumentumot,

e) a pályázó szerződéskötéshez szükséges azonosító adatait

ea) természetes személy esetén nevét, születési nevét, születési helyét és idejét, anyja születési nevét, lakcímét, adóazonosító jelét,

eb) átlátható szervezet esetén nevét, székhelyét, adószámát, cégjegyzékszámát vagy nyilvántartási számát, statisztikai azonosítóját, képviselőjének nevét,

f) jogi személy esetén 30 napnál nem régebbi hiteles kivonatot cégnyilvántartásba, egyéb nyilvántartásba bejegyzett adatairól vagy annak hitelesített másolatát, valamint képviselőjének aláírási címpéldányát vagy annak hitelesített másolatát,

g) az a)-f) pontokon túl mindazt, amit a pályázati kiírás előír.

Érvényes az ajánlat, ha mind tartalmi, mind formai követelményeit tekintve megfelel a pályázati kiírásban foglaltaknak.

Érvénytelen az ajánlat, ha:

a) olyan ajánlattevő nyújtotta be, aki vagy amely nem jogosult a pályázaton részt venni, beleértve azt az esetet is, ha a kiíró a pályázaton való részvétel lehetőségét óvadék megfizetéséhez, valamint a pályázati dokumentáció megvásárlásához kötötte, és a pályázó az óvadékot, valamint a pályázati dokumentáció ellenértékét nem, vagy nem a kiírásban foglaltaknak megfelelően bocsátotta a kiíró rendelkezésére,

b) az ajánlatot a kiírásban meghatározott határidő eltelte után nyújtották be,

c) az ajánlat nem felel meg a pályázati kiírásban foglaltaknak,

d) a pályázó az árajánlatát, ellenszolgáltatásra irányuló ajánlatát nem egyértelműen határozta meg.

A pályázattal kapcsolatban részletes tájékoztatást Vörös Sándor polgármester nyújt a 0678/437-116-os telefonszámon. 

Az ajánlatok bontása nyilvánosan történik 2015. március 20-án 10 órakor a Dunavecsei Polgármesteri Hivatal Üléstermében.
A pályázatokat Dunavecse Város Önkormányzata Képviselő-testülete bírálja el. A pályázatok elbírálása a pályázati határidő lejárta utáni, soron következő testületi ülésen történik. 

Dunavecse Város Önkormányzata Képviselő-testülete a pályázat indokolási kötelezettség nélküli eredménytelenné nyilvánításának jogát fenntartja. 

A pályázati kiírásban nem szabályozott kérdésekben Dunavecse Város Önkormányzata Képviselő-testületének az önkormányzat vagyonáról és a vagyongazdálkodás szabályairól szóló 10/2014. (V. 05.) önkormányzati rendeletében foglaltak alkalmazandóak.

A felhívás közzétéve Dunavecse Város Honlapján: 2015. február 10.
Dunavecse, 2015. február 10. 

